google/wiki40b huggingface dataset:
Castanheira de Pera

Sogn

Kommunen er en av seks kommuner i Portugal som består av bare ett sogn (freguesia), Castanheira de Pera e Coentra.
Innerfolda

Innerfolda eller Indre Foldafjorden er den innerste fjordarmen av Foldafjorden i Nærøy og Høylandet kommune i Trøndelag. Fjorden strekker seg 45 kilometer nordøstover fra Kolvereid, og senere sørøstover til Kongsmoen i bunnen av fjorden.  Fjorden har sterke tidevannsstrømmer.
Fjorden har innløp via Korsnessundet mellom Korsneset i vest og Finnestranda i øst. Fjorden går først nordøstover med spredde bosetninger på nordsiden, blant annet grenda Kreklingan. Litt lenger inn i fjorden ligger Årforbukta på nordsiden og grenda Årfora. Litt lenger nordøst ligger grenda Leirvika. Ved tettstedet Foldereid svinger fjorden sørøstover.
Like sørøst for Foldereid krysser fylkesvei 17 fjorden over den cirka 300 meter lange Foldabrua fra 1968, som knyttet Indre og Ytre Namdalen sammen. Fra der går fjorden videre sørøstover til Kongsmoen. Riksvei følger hele denne delen av fjorden på sørsiden. Fv521 går på nordsiden av fjorden fra Foldereid og østover. Fra Foldereid går fylkesvei 770 langs nordsiden av fjorden vestover til Kolvereid.
Ylläs–Levi Ski Marathon 2017

Ylläs–Levi Ski Marathon 2017 var et 67 km langt skirenn, som gikk fra Ylläs til Levi i Lappland nord i Finland. Dette var første gang rennet var en del av Ski Classics.
Vestre Romerike Fotballkrets

Vestre Romerike Fotballkrets er en tidligere krets i Norges Fotballforbund.
Romerike Fotballkrets ble stiftet 29. oktober 1911. Kretsen ble delt i Lillestrøm og Omegn Fotballkrets, Eidsvold og Omegns Fotballkrets og Østre Romerike Fotballkrets i 1922. Lillestrøm og Omegn Fotballkrets og Eidsvold og Omegns Fotballkrets ble så samlet til nye Romerike Fotballkrets i 1929. Kretsen skiftet navn til Vestre Romerike Fotballkrets i 1931. Vestre Romerike Fotballkrets og Østre Romerike Fotballkrets ble samlet til Romerike Fotballkrets i 1970.
Orkanen Andrew

Orkanhistorie

Andrew ble til i et felt med veldig kraftig tordenvær som bevegde seg vestover over Atlanterhavet. Tordenværet bygde seg opp til et tropisk lavtrykk den 16. august, dagen etter hadde den nådd storm styrke. Dermed fikk dette uværet et navn, Andrew, ifølge den oppsatte listen med tropiske orkaner i Atlanteren. 
De seks første dagene skjedde det ingen ting med orkanen Andrew, men 22. august startet ting å skje fort. Dagen etter hadde orkanen nådd kategori 4, vindene var ekstremt sterk og kom opp i 60m/s (216 km/t). Andrew forårsaket store skader på Bahamasøyene, men den dempet seg noe. Fra tidligere var det allerede sendt ut orkanvarsel  for sør Florida. Etter at Adrew passerte Bahamas intensiverte den seg veldig fort igjen innen Adrews øye (orkanens/syklonens sentrum) nådde den sydligste delen av Florida. Den traff land nære byen Homestead 24. august. Etter å ha passert Florida satte orkanen, noe dempet, kurs mot Lousiana. Den nådde dit som en kategori 3 orkan 28. august. Selv her forårsaket orkanen Andrew store skader.
Orkanen gjorde over 200 000 Floridabeboere hjemløse. De materielle skadene bare i Florida ble beregnet til 25 milliarder dollar (i 1992 pengeverdi). Hvis orkanens øye hadde nådd Florida litt lenger nord, hadde Miami og Fort Lauderdale havnet midt i orkanens mest intensive del. En hel amerikansk militær flybase ble total ødelagt av uværet. Det offisielle dødstallet ble på 23 menneskeliv i Florida, 4 på Bahamas og 3 i Louisiana.
Andrew ble først satt som en kategori 4-orkan, men senere ble den  satt opp til kategori 5 på grunn av alle skadene den hadde gjort. Lufttrykket dens var 922 hektopascal når øyet av orkanen nådde Florida. Gjennomsnittshastigheten ble beregnet til ca. 75 m/s, 270 km/t. Etter skadene å dømme regner man med at vinden i de kraftigste vindbygene var oppimot 90 m/s, dvs over 320 km/t.
Thomas Winther Andersen

Karriere

Winther Andersen har spilt konserter i Europe og USA med ulike musikere og band  Lee Konitz, Sheila Jordan, Jasper Blom, Robert Rook, Michiel Borstlap. Han tok eksamen ved Musikkonsevatoriet i Amsterdam i 1993,  og suplerte med en master ved Musikkonservatoriet i Den Hague i 1994. I 1995 mottok han et stipend fra den nederlandske stiftelsen «Fonds voor de podiumkunsten», slik at han kunne fortsette musikkstudier i New York med Sal Mosca. Han har komponert en rekke verk for ulike jazz ensembler, musikk for stort ensemble og samtidig komponert kammermusikk.
Hans komposisjoner har blitt spilt inn for norsk og nederlandsk radio, og mange av dem er foreviget på cd som soloalbumet hans Too Much Bass? (2002), som bandleder: Line Up (1998) og Out From A Cool Storage (2004) med «Line Up», Sketch (1999)  med «Sketch», Hymn For Fall (2006) med «Robert Rook Trio» Patchwork (2010) og Spinnaker(2012) med «Winther-Storm».
Ozodicera

Utseende

Store, langbeinte, gjerne brunlige stankelbein. Vingene har ofte brune fargetegninger.

Utbredelse

Slekten er utbredt i den Neotropiske økosonen (Mellom- og Sør-Amerika).
Pseudopterorthochaetes

Utseende

Små (ca. 4 millimeter), hvelvede, blanke, mørke biller. De kan rulle seg sammen til en kule, der de brede leggene på mellom- og bakbeina dekker undersiden. Oversiden er nokså fint punktert, glatt og nokså blank.

Levevis

Billene har blitt funnet mellom løvstrø i skog, også i åpen savanneskog (miombo). De fleste av artene kan fly.

Utbredelse

Slekten er utbredt i Sentral-Afrika og Vest-Afrika (Elfenbeinskysten, Ghana, Kamerun, Gabon, Kongo og Angola) og på Madagaskar.
Båntjern

Båntjern er et skogstjern i Nordmarka i Oslo, sør for åsen Vettakollen, rett nord for bebyggelsen i området Vettakollen i bydel Vestre Aker. Ved vannet er en liten badeplass med slengtau, grill og søppelkasser. Navnet skal henge sammen med gamle fortellinger om utburder, gjenfjerd av udøpte spedbarn som ble satt ut i skogen for å dø.

Området omkring

Litt lenger vest for Båntjern går en sti til toppen av Vettakollen der det er utsikt over Oslofjorden og Bunnefjorden. Sørvest for Båntjern ligger Riis skjerp, en liten, nedlagt gruve. Ankerveien, en 20 km lang vei mellom Bærums Værk og Hammeren i Maridalen fra 1790-tallet, er en av Oslo-områdets mest benytta turveier. Den går blant annet forbi Båntjern og Sognsvann. Båntjernveien er en kjørevei i bebyggelsen på Vettakollen. Den fortsetter som turvei i skogen som en del av Ankerveien.
Det hainnle om å leve – mellom anna

Det hainnle om å leve – mellom anna er et musikkalbum med Kine Hellebust, utgitt i 1997.
HMS «Invincible» (1907)

Operativ historie

HMS «Invincible» ble satt i tjeneste i 1909 i første krysserskvadron. Fra 1913 ble hun del av første slagkrysserskvadron. Etter at den første verdenskrig brøt ut i 1914 deltok hun i operasjoner i Helgolandbukten, før hun ble sendt til Sør-Atlanteren for å kjempe mot krysserskvadronen til Maximilian von Spee. I slaget ved Falklandsøyene 8. desember 1914 senket HMS «Invincible» og søsterskipet HMS «Inflexible» de tyske panserkrysserene SMS «Scharnhorst» og SMS «Gneisenau».
Tilbake i Nordsjøen deltok HMS «Invincible» på første dagen i Jyllandsslaget 31. mai 1916 hvor hun var flaggskip for admiral Hood. Hun engasjerte en tysk rekognoseringsgruppe på over 9 000 m avstand, og satte de lette krysserene SMS «Pillau» og SMS «Wiesbaden» ut av spill. Hun greide å sette to direkte treff på slagkrysseren SMS «Lützow» som bidro til senkingen av denne, men ble selv truffet av fem skudd fra slagkrysseren SMS «Derfflinger» og SMS «Lützow». Den siste granaten traff «Q»-tårnet og satt fyr på korditten i drivladningene, brannen spredte seg raskt til magasinet og HMS «Invincible» ble sprengt i to av en massiv eksplosjon.
Fushan (Linfen)

Fushan (kinesisk: 浮山县; pinyin: Fúshān Xiàn) er et fylke i provinsen Shanxi i Folkerepublikken Kina. Det er del av byprefekturet Linfen.
Befolkningen var på 124 666 innbyggere i 1999.

Kulturminner

Laojungrotten (Laojun dong, 老君洞) ble i 2006 oppført på Folkerepublikken Kinas liste over kulturminner.
Nofima

Historie

Røttene til Nofima går helt tilbake til 1931 da Norges Hermetikklaboratorium ble etablert. Laboratoriet, som senere fikk navnet Norconserv, var et av landets første bransjeinstitutter. Tidligere Akvaforsk, Matforsk og Fiskeriforskning har også eksistert lenge og har sin opprinnelse fra begynnelsen av 1970–tallet. Selskapene har i mange år bidratt sterkt med verdiskapende utvikling innenfor akvakulturnæringen, fiskerinæringen og matindustrien på både nasjonalt og internasjonalt nivå.
Ra-ta-ta-ta-ta-ta-ta-ta

Ra-ta-ta-ta-ta-ta-ta-ta er et musikkalbum utgitt av Dizzie Tunes i 1971. Albumet inneholder låter fra TV-serien Ra-ta-ta-ta-ta.
U.S. Classic 2018

U.S. Classic 2018 var en nasjonal turnkonkurranse for kvinner i turn i USA, som ble arrangert 28. juli 2018 i Schottenstein Center i Columbus i Ohio. U.S. Classic er en av flere kvalifiseringskonkurranser for USA-mesterskapet i turn, og er også uttak til OL de årene det er OL.
Razgrad oblast

Befolkning

Ved folketellingen i 2001 hadde oblastet 152 417 innbyggere, hvorav 47,2 % oppga å være tyrkere, 44 % bulgarere og 5,7 % sigøynere. Oblastet er et av de sterkeste islamske sentrene i Bulgaria; 53,7 % oppga å være muslimske og 43,2 % kristne.

Inndeling

Razgrad oblast er delt i sju kommuner (opstina, bulgarsk: община) som igjen består av seks byer og 96 landsbyer.

Severdigheter

Den trakiske graven i Sveshtari ligger innenfor oblastets grenser. Graven har vært på UNESCOs liste over verdensarven siden 1985.
Parlamentsvalget i Hellas juni 2012

Valgsystem

Hellas' parlament har 300 medlemmer som samtlige er på valg ved et parlamentsvalg. Alle greske borgere som har fylt 18 år er stemmeberettiget, tilsammen 9,85 millioner velgere. I Hellas er det valgplikt for alle, men unnlatelse av å oppfylle plikten medfører ingen sanksjoner.

Forholdstalls- og flertallsvalg

Valget følger et system som i det vesentlige er et forholdstallsvalg. 288 av de 300 setene blir valgt fra 56 valgkretser. Valgkretsenes representasjon i står i forhold til folketallet. Athen har således med sine 1,4 millioner innbyggere 42 plasser i nasjonalforsamlingen. Valget foregår over partilister og velgerne kan kumulere kandidater på den listen de har valgt. I åtte små valgkretser velges kun en kandidat. Her velges den kandidat som får de fleste stemmene, slik at valgsystemet på denne måten også inneholder et element av flertallsvalg. Tolv representanter blir valgt etter rent forholdstallsvalg.
Et parti må overstige en sperregrense på 3 prosent for å bli representert i parlamentet.

Fordeling av seter

Fordelingen av seter i parlamentet skjer slik at det partiet som får flest stemmer også får en bonus på 50 plasser. Et valgforbund har etter dette systemet praktisk talt ingen mulighet til å oppnå bonusen, da deres stemmeandeler blir vektlagt etter hvor mange stemmer de enkelte partier i forbundet mottar. De øvrige stemmene blir fordelt proporsjonalt mellom alle partier som har passert sperregrensen. På denne måten har de store partiene en fordel og kan lettere danne regjering.

Regjeringsdannelse

Antonis Samaras leder av Nytt Demokrati, kunngjorde dagen etter valget at han ville starte forhandlinger om regjeringsdannelse og finne frem til en nasjonal enighet. Han holdt straks møte med lederen av Syriza, Alexis Tsipras som imidlertid ikke ønsket å delta i regjeringen.
Samaras ble 20. juni 2012 av Hellas' president Karolos Papoulias utnevnt som ny statsminister i Hellas. Hans regjering ble støttet av Nytt demokrati, PASOK og Demokratiske venstre og dermed et flertall i Hellas' parlament med 179 av parlamentets 300 medlemmer.
SPROING-prisen

Juryen for Sproingprisen

NTFs landsmøte setter sammen for hvert nytt år en jury på 5 medlemmer bestående av leder, nestleder og tre ordinære jurymedlemmer. I sammensetningen er målet å trekke inn personer som har god oversikt over samt interesse og forståelse for både bred og smal tegneserielitteratur. 
Begge kjønn skal være representert med minst to medlemmer og samtidig inneha minst et av ledervervene. Det kan gjøres unntak fra forrige ledd når det foreligger særlige forhold som gjør det urimelig å oppfylle kravet. Alle jurymedlemmene kan stille til gjenvalg.
Av hensyn til juryens habilitet kan ikke et jurymedlem sitte som fast ansatt ved et norsk tegneserieforlag. Ved annen type ansettelsesforhold er det opptil juryleder å foreta en endelig vurdering. Hovedregelen er at det ikke skal være et arbeidsforhold som kan sette spørsmålstegn ved personens upartiskhet.
Shiquan

Shiquan (kinesisk: 石泉县; pinyin: Shíquán Xiàn) er et fylke i provinsen Shaanxi i Folkerepublikken Kina. Det ligger i byprefekturet Ankang.
Folkemengden var 181 453 i 1999.

Samferdsel

Kinas riksvei 210 løper gjennom området. Riksveien begynner i Baotou i Indre Mongolia, fører gjennom Yan'an, Xi'an, Chongqing og Guiyang og ender opp i Nanning i Guangxi.
Kinas riksvei 316 har også sitt løp gjennom området. Den fører fra Fuzhou i Fujian via Nanchang i Jiangxi og Wuhan i Hubei til Lanzhou i Gansu.
Lille Tre

Lille Tre (orig. The Education of Little Tree) er en roman som gir seg ut for å være en selvbiografi, skrevet av den amerikanske forfatteren Forrest Carter og utgitt i 1976. Boken forteller den vakre historien om en gutt som etter å ha blitt foreldreløs som femåring vokser opp hos sine indianske besteforeldre på 1930-tallet. Romanen har mottatt betydelig anerkjennelse og er en internasjonal bestselger. Rettighetene ble i 1985 kjøpt av University of New Mexico Press, og boken har siden blitt solgt i millioner av eksemplarer og oversatt til en rekke språk, en sjelden suksess for en bok utgitt av et akademisk forlag. Romanen er samtidig omstridt, fordi forfatterens identitet og livsløp overhodet ikke samsvarer med den angivelige selvbiografien.
Romanen ble oversatt til norsk av Kia Halling, og utgitt av Pax forlag i 1992. Lille Tre ble filmatisert i 1997.
Paul René Gauguin

Bakgrunn

Paul René Gauguin var sønnen til maleren Pola Gauguin og sønnesønnen til den franske impresjonisten Paul Gauguin. 
Paul René Gauguin flyttet med familien til Provence 1924, senere til Rouen der han tok examen artium ved det norske Lycée Pierre Corneille 1930. Han ble fisker på Mallorca og Ibiza, der han lærte tresnitt 1930-35. Med Jacob Brinchmann og Leif Borthen bodde han i Erling Winsnes' jordhytte i Alcúdia.

Karriere

Selv om han debuterte på Høstutstillingen 1936 ble han Dagbladet-journalist i Spania 1938.
Tidlige verker av Gauguin hadde politiske tema. Det første viktige fargetresnittet, Barcelona (1939-42), hadde motiv fra den spanske borgerkrig. Etter den andre verdenskrig ble det Friheten av NKP.  I 1948 laget han verkene Protest, Hellas og Shalome Israel. 
Våren 1947 stilte han sammen med Frithjof Tidemand-Johannessen ut i Galleri Per i Oslo, og denne utstillingen samt illustrasjonene til Inger Hagerups Så rart i 1950, bidro til at navnet hans ble kjent for det norske publikum.
Fra 1950-tallet ble kunsten hans mer poetisk med landskap, figurscener og mytologiske motiv. Han laget sine første Inger Hagerup-illustrasjoner, til Så rart, i 1950. Gjennomgående motiv i hans kunst var dyr og insekt, gjerne inspirert av egne reiseerfaringer, som med sjøliv ved Middelhavet. Piken fra Samos, Fra Athen og Steinbærerskene fra 1958 kan minne om dekorerte greske vaser. Han eksperimenterte mye med trykkteknikk og materiale. Han drev spåledes for eksempel med silketrykk, la på metallfolie etter trykking og overtrykket.
Fra 1960-tallet laget Gauguin materialbilder, metallskulpturer og kollasjer som kunne være humoristiske og dekorative. De var ofte abstrakte, men kunne minne om mennesker, dyr, fugler og insekt.
I tiden 1939-45 laget han teaterdekorasjoner for Unge Trøndelag Teater, noe han senere også gjorde for Nationaltheatret i 1951. Han dramatiserte ved Folketeatret 1954 og dekorerte med Knut Rumohr på OL-bygget Hotel Viking 1952, samt hurtigruteskipet MS «Nordstjernen» 1956. Men da han hadde vært i Hellas 1955 begynte han med emalje og jernskulpturer, utover 60-tallet med skrapjern.  
Det ble også endel oversettelser fra fransk, Gauguin behersket også russisk, italiensk, engelsk og katalansk, som brukte mot Pablo Picasso i dennes pottemakeri. Alt i alt var han inspirert av Max Ernst, Vincent van Gogh og Georges Braque.
Han ble gift første gang i 1934 med Emmy Paasche Aasen (ekteskapet oppløst), annen gang i 1941 med skuespiller Bonne Winther-Hjelm Jelstrup (ekteskapet oppløst) og tredje gang i 1951 med Martha Poulsen. Så flyttet de tilbake til Danmark, men han døde i Spania 1976, samtidig med maleren Georg Jacobsen.

Post mortem

Hans første norske separatutstilling ble av Martha gjennomført i 1981 da 107 objekt ble vist ved Nationalmuseet, der det i 2003 var over 250 av Gauguins verk opphengt. Samme år ble 70 verk auksjonert av Vera Olson ved Galleri Vera til inntekt for sykehus i Irak.
The Goon Show

The Goon Show var et britisk humorprogram på radio som ble sendt på BBC fra 1951 til 1960. Hovedforfatter og programleder var Spike Milligan. Blant andre medvirkende var Peter Sellers og Harry Secombe. 
Programmet representerte en absurd og surrealistisk humor som gjelder som en av impulsene til Monty Python.
Empire (magasin)

Empire er et britisk filmmagasin som blir utgitt månedlig av Bauer Consumer Media. Fra første utgaven i juli 1989 ble magasinet redigert av Barry McIlheney og utgitt av Emap. Bauer kjøpte opp Emap Consumer Media i begynnelsen av 2008. Empire er det mestselgende filmmagasinet i Storbritannia og blir også utgitt i Australia, Tyrkia og Russland. Magasinet arrangerer den årlige prisutdelingen Empire Awards, som ble sponset av Sony Ericsson frem til 2008 og deretter av Jameson. Prisene stemmes frem av magasinets lesere.
Breese-Wilde Model 5

Breese-Wilde 5 var et spesialbygget høyvinget monoplan som ble produsert og brukt i Dole Air Race 1927.
Det var tradisjonelt bygget med fast understell og  drevet med en Wright Whirlwind J-5 - motor.

Operativ historie

Inspirert av Charles A. Lindberghs vellykkede trans-atlantiske flyvning satte James D. Dole, Hawaiis ananasmagnat i 1927 opp to priser, en første premie på 25 000 dollar, og annen premie på 10 000 dollar for det første fly som fløy den 3 870 km lange strekning over det åpne Stillehav fra Oakland, California til Honolulu, Hawaii. I Oakland ble det på bare 21 dager bygget en 7 020 fot lang rullebane som var den lengste i verden på den tiden. Livingston Gilson Irving, (1895 –1983) var en dekorert amerikansk flyver fra første verdenskrig som ble den første deltager til å starte i Dole Air Race. Flyet han valgte å kjøpe var det første Breese-Wilde monoplan. Irvines far, Samuel C. Irving, var ordfører i Berkeley og eier av det San Francisco-baserte, Paraffine Corporation Inc. der begge arbeidet. Selskapet og dets ansatte sponset flyet. Det fikk navnet «Pabeco Pacific Flyer». Selv om de fleste deltakerne hadde navigatør, var Irving den eneste som selv var kvalifisert for begge oppgaver. Da han forsøkte å komme i luften, måte han avbryte og ble slept tilbake for ny start og havarerte med den tungt lastetede «Pabeco Pacific Flyer». Understellet kollapset, noe som forhindret ham fra å gjøre nye forsøk. Irving donerte sin radio til William Portwood Erwin som startet med «Dallas Spirit» for å lete etter andre deltakere som var meldt savnet. Erwin omkom også i redningsaksjonen, Irvings havari i starten førte til at han unnslapp det ulykksalige løpet som krevde  ti andre liv.
I  november 1927 ble  flyet ødelagt i Mojaveørkenen, begge vinger revet av og deretter solgt til Irving for ti dollar. Det ble gjenoppbygget av Breese Aircraft Company med kabin, nye vinger, hjul og ny propell. Aircraft Industries Inc, forlenget skroget og bygde nye, lengre vinger. Det nye flyet fikk betegnelsen Irving Cabin Monoplan og ble brukt som en luftbåren radiostasjon. I juni 1929 ble flyet solgt til Pacific Finance Corporation for 2 000 dollar og 550 flytimer registrert i loggboken. Flyet ble demontert i desember 1932.
Michalsen, Smith, Michalsen

Michalsen, Smith, Michalsen eller Michalsen, Smith & Michalsen var et kompaniskap mellom arkitektene Carl Michalsen, Einar Smith og Eystein Michalsen som varte fra 1923 til rundt midten av 1920-tallet. De to førstnevnte hadde samarbeidet noen år med Ove Ekman under firmanavnet Ekman, Smith & Michalsen, og Carl Michalsens sønn Eystein ble kompanjong i firmaet etter at Ekman døde i 1921. Ansatt i firmaet var også Smiths nevø Edgar Smith Berentsen.
Firmaet tegnet sammen med Kristian Biong et nybygg for Den norske Creditbank i Kirkegata 21 og Kongens gate 18 i Oslo, oppført i 1923–26. Bygget ble belønnet med Houens fonds diplom i 1928. Senere samarbeidet far og sønn Michalsen under firmanavnet Michalsen & Michalsen, mens Smith og Berentsen etablerte arkitektkontor sammen.
Monsters: Dark Continent

Sammendrag

10 år etter hendelsene i den forrige filmen, blir fire venner fra Detroit - Michael, Frankie, Inkelaar og Williams - deployert til Midtøsten hvor de må forholde seg til utenomjordiske monstre og ett stigende opprør. De møter sine kommanderende offiserer, Frater og Forrest. Frater har allerede vært utstasjonert ni ganger før dette. Under sitt første oppdrag, undersøker de en gård og avhører bonden. Under møtet, nærmer en av de gigantiske monstrene seg gruppen og soldatene dreper den. Tre måneder senere, får de i oppgave å redde fire andre soldater som har forsvunnet i ett område som kontrolleres av opprørere.
Under kjøreturen blir teamets konvoi truffet av en skjult IED som ødelegger begge kjøretøyene. Forrest og to andre blir drept. Williams, desorientert etter den store eksplosjonen, går rett på en annen IED som detonerer, og han mister begge beina. Gruppen blir deretter beskutt av opprørere. Williams blir dratt i sikkerhet, men han dør kort tid senere. De blir tvunget til å etterlate kroppen hans, og de fire andre flykter til fots. De finner ett skjulested, men Inkelaar blir drept av en snikskytter. Frankie blir hardt skadd av en gruppe opprørere som omringer dem. Frater mener at de bør overgi seg, og alle sammen blir tatt til fange. Michael og Frater blir bundet fast, og de tvinges til å se på at Frankie blør i hjel foran dem. Om natten blir opprørerne som holder dem, distrahert av ett utenomjordisk monster. Frater klarer å avvæpne og drepe en av opprørerne. Han og Michael stikker av på motorsykler, fast bestemt på å fullføre det opprinnelige oppdraget sitt.
Når motorsyklene går tom for drivstoff, fortsetter de å gå østover hvor de finner en ødelagt skolebuss. Frater leter etter vann, og Michael ser en liten gutt som fremdeles er så vidt i live. Frater og Michael diskuterer om de bør drepe gutten slik at han slipper å lide mer. Men før de rekker å gjøre noe blir de oppdaget av lokalbefolkningen, som gir dem mat og vann. De blir med til en liten landsby, hvor den unge gutten dør av skadene kort tid senere. Frater blir sint og frustrert over at de ikke klarte å redde gutten. De fortsetter østover, men de oppdager snart at de soldatene som de skulle redde allerede er drept. Nå rasende over det nytteløse oppdraget og alle livene som har gått tapt, dreper Frater en av landsbyboerne. Michael blir tvunget til å skyte ham for å unngå at Frater dreper enda flere. De forlater landsbyen, og venter på et helikopter som skal komme og plukke dem opp. Men Frater kollapser og dør av skadene. Ett helikopter dukker opp for å plukke opp Michael, som blir stående stille og se på helikopteret i det skjermen kutter til svart.
Studentersamfundets plateselskap

Studentersamfundets plateselskap ble opprettet i Studentersamfundet i Trondhjem i forbindelse med studenter-UKA 1969 på initiativ fra Truls Gjestland og Tore «Joker» Planke. Den første utgivelsen var en EP med fem viser fra revyen «Prinkipo» (SUEP001 (Stereo UKE-EP nr. 1) og den neste en LP med alle visene fra revyen.

Organisering

I statuttene heter det: «Studentersamfundets plateselskap skal stå for produksjon og spredning av grammofonplater utgitt av Studentersamfundet i Trondhjem, og ta vare på Samfundets opphavsrettigheter. [...] En representant for Forsterkerkomiteen (FK) og en representant for Studentersamfundets Interne Teater (SIT) står for den daglige driften. [...] Plateselskapet kan tegne kontrakt om produksjon med medlemmer eller institusjoner innen Studentersamfundet i Trondhjem.»  Det siste punktet har gjennom årene ført til utgivelser innafor mange sjangre med utøvere som i større og mindre grad har hatt tilknytning til Samfundet.